b'\n_START_ARTICLE_\nNerimas\n_START_PARAGRAPH_\nNerimas\xc2\xa0\xe2\x80\x93 subjektyviai nemaloni emocin\xc4\x97 b\xc5\xabsena. Tai bloga nuojauta, \xc4\xaftampa, neramumas, kai laukiama vidinio ar i\xc5\xa1orinio pavojaus. Tai labai paplitusi emocija, j\xc4\x85 patiria kiekvienas i\xc5\xa1tiktasis streso \xc5\xbemogus._NEWLINE_Nerimas paprastai skiriamas nuo baim\xc4\x97s: nerimas yra pavojaus laukimas, kai pavojaus i\xc5\xa1takos ne\xc5\xbeinomos, o baim\xc4\x97 yra atsakas \xc4\xaf atpa\xc5\xbeint\xc4\x85 pavoj\xc5\xb3 ar gr\xc4\x97sm\xc4\x99. Prie\xc5\xa1ingai nei baim\xc4\x99, nerim\xc4\x85 kelia iracional\xc5\xabs veiksniai, neturintys konkretaus stimulo. Da\xc5\xbenai nerim\xc4\x85 patiriantis \xc5\xbemogus gali tur\xc4\x97ti fobij\xc4\x85._NEWLINE_U\xc5\xbe nerim\xc4\x85 organizme atsakingas yra hipokampas ir migdolinis k\xc5\xabnas.\n_START_SECTION_\nR\xc5\xab\xc5\xa1ys\n_START_PARAGRAPH_\nNerimas skirstomas \xc4\xaf normal\xc5\xb3 ir patologin\xc4\xaf, nerimo b\xc5\xabsen\xc4\x85 ir bruo\xc5\xbe\xc4\x85. Nerimo b\xc5\xabsena yra nerimo jutimas tam tikru momentu ir da\xc5\xbenai pasirei\xc5\xa1kiantis stresin\xc4\x97je aplinkoje. Nerimas gali trukti ir ilgai, net vis\xc4\x85 gyvenim\xc4\x85. Tok\xc4\xaf nerim\xc4\x85 vertiname kaip bruo\xc5\xbe\xc4\x85, b\xc5\xabding\xc4\x85 asmenyb\xc4\x97s sutrikimui. Normalus nerimas ir nerimo b\xc5\xabsena skiriasi tik kiekybi\xc5\xa1kai, bet ne kokybi\xc5\xa1kai. Nerimo b\xc5\xabsenos varginamas pacientas gali b\xc5\xabti neramus, jaustis netvirtas, pa\xc5\xbeeid\xc5\xbeiamas, i\xc5\xa1sigand\xc4\x99s. Jam gali b\xc5\xabti dusulys, u\xc5\xbedusimo jausmas ir kiti simptomai. Patologiniu vadinamas nerimas, atsirad\xc4\x99s be ai\xc5\xa1kios prie\xc5\xbeasties. Jau\xc4\x8diamas nerimas, nesusij\xc4\x99s su kokiu nors provokuojan\xc4\x8diu faktoriumi, gali b\xc5\xabti vadinamas \xe2\x80\x9elaisvai plaukiojan\xc4\x8diu\xe2\x80\x9c._NEWLINE_Nerimas gali atsirasti staiga ir pasireik\xc5\xa1ti kartu su panikos priepuoliais. \xc4\xae somatinius po\xc5\xbeymius ar simptomus nukreiptas nerimas nulemia baim\xc4\x99 susirgti ar \xc4\xafsitikinim\xc4\x85, kad jau sergama. Tokia nerimo forma vadinama hipochondrija.'